EXTRACTO da Orde do 13 de novembro de 2024 pola que se establecen as bases reguladoras e se procede á convocatoria de subvencións para a concesión directa de bolsas e axudas para persoas traballadoras desempregadas que participen en accións formativas do Sistema de formación profesional dos graos A, B ou C, competencia deste departamento, ou de formación no traballo do Catálogo de especialidades formativas do Servizo Público de Emprego Estatal correspondentes aos exercicios 2024 e 2025 (código de procedemento TR301V).
Consellería de Emprego, Comercio e Emigración — III. Outras disposicións — 28/11/2024

BDNS (Identif.): 796421.
De conformidade co previsto na Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro.
Obxecto, finalidade e ámbito de aplicación
1. A orde ten por obxecto regular o réxime da concesión directa de subvencións por parte da Consellería de Emprego, Comercio e Emigración en concepto de bolsas e axudas para as persoas traballadoras desempregadas que participen en accións formativas do Sistema de Formación Profesional dos graos A, B ou C, ou de especialidades formativas do Catálogo de especialidades formativas do Servizo Público de Emprego Estatal, financiadas por esta consellería.
Non se inclúe no ámbito de aplicación desta orde a formación impartida nos programas integrados de emprego, nos obradoiros de emprego ou nas accións formativas financiadas con fondos procedentes do Mecanismo para a recuperación e resiliencia.
2. Por medio desta orde convócanse as devanditas subvencións, referidas ás accións formativas que se inicien no período comprendido entre o 1 de decembro de 2024, día da entrada en vigor desta orde, e o 31 de outubro de 2025 (ambos incluídos).
Segundo.
Persoas beneficiarias
1. Poderán obter a condición de persoas beneficiarias das subvencións en concepto de bolsas e axudas obxecto da presente convocatoria as persoas traballadoras desempregadas que participen nas accións formativas recollidas no artigo 1 e que reúnan os requisitos exixidos con carácter xeral nesta orde, así como os particulares establecidos para cada tipo de bolsa ou axuda.
2. Para os efectos do indicado no punto 1 deste artigo, terán a consideración de persoas traballadoras desempregadas aquelas inscritas no Servizo Público de Emprego de Galicia con situación laboral como non ocupadas, na data de validación da acta de selección do alumnado polas oficinas de emprego.
Tamén poderán obter a condición de beneficiarias as persoas traballadoras que, tendo a condición laboral de ocupadas no momento de validación da acta de selección polas oficinas de emprego naqueles procedementos e supostos en que estea permitida a participación de persoas traballadoras ocupadas, adquiran a condición de persoas traballadoras desempregadas inscritas no Servizo Público de Emprego de Galicia durante o período de desenvolvemento da acción formativa.
Neste caso, só terán dereito a percibir as axudas que lles poidan corresponder desde o primeiro día do mes seguinte a aquel en que adquiran a condición de persoa desempregada. No suposto de que desapareza o feito causante, perderase o dereito a percibir a axuda a partir do primeiro día do mes seguinte a aquel en que teña lugar esta situación.
A persoa beneficiaria debe comprometerse a manter os requisitos que lle permiten o acceso á subvención durante todo o período de tempo inherente ao recoñecemento de tal dereito, de tal maneira que, se deixase de cumprilos, estará obrigada a comunicalo por escrito ao órgano competente para resolver, no prazo de cinco días hábiles desde que se produza tal circunstancia.
Terceiro.
Tipoloxía de bolsas e axudas
As tipoloxías de bolsas e axudas reguladas por esta orde son as seguintes:
• Bolsas de asistencia para os seguintes colectivos:
◦ Persoas con discapacidade recoñecida en grao igual ou superior ao 33 %.
◦ Membros integrantes dunha familia numerosa.
◦ Membros integrantes dunha familia monoparental.
◦ Vítimas de violencia de xénero.
• Axudas por participar na acción formativa:
◦ Para transporte público, urbano e interurbano.
◦ Para transporte en vehículo propio.
◦ Para manutención.
◦ Para aloxamento e manutención.
◦ Para conciliación.
Cuarto.
Financiamento
Para o financiamento destas axudas destínase un crédito total de 10.060.000 €, distribuído en dúas anualidades, que se imputarán con cargo á aplicación orzamentaria 44.03.323A.480.0, códigos de proxecto 2013 00545 e 2021 00149.
A distribución do importe por anualidades especifícase na seguinte táboa:
Quinto.
Prazo de presentación de solicitudes
A persoa traballadora desempregada deberá presentar a súa solicitude no prazo dun mes desde a súa incorporación á acción formativa, ou desde que teña lugar o feito causante que determina o dereito.
A presentación da solicitude fóra de prazo dará lugar á súa inadmisión sen máis trámites.
Sexto.
Forma e lugar de presentación das solicitudes
As solicitudes presentaranse preferiblemente por vía electrónica a través do formulario normalizado do anexo I, procedemento TR301V, dispoñible na sede electrónica da Xunta de Galicia, https://sede.xunta.gal
Opcionalmente, poderanse presentar as solicitudes presencialmente en calquera dos lugares e rexistros establecidos na normativa reguladora do procedemento administrativo común.
Para a presentación electrónica das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).
Sétimo.
Data de entrada en vigor da orde
A orde entrará en vigor o día 1 de decembro de 2024.
Santiago de Compostela, 13 de novembro de 2024